ধর্ষক মাহবুব ও ফতোয়াবাজদের দৃষ্টান্তমূলক শাস্তি ও গ্রেপ্তারের দাবিতে শরীয়তপুরে বিক্ষোভ সমাবেশ ও মানববন্ধন কর্মসূচি পালন করেছে বিভিন্ন সংগঠন। শরীয়তপুর সদর হাসপাতাল মর্গে গতকাল দুপুর ১২টায় হেনার মৃতদেহের ময়নাতদন্ত শেষে পুলিশ পরিবারের কাছে লাশ  হস্তান্তর করেছে। বিকাল ৪টায় চামটা গ্রামে নামাজে জানাজা শেষে পারিবারিক কবরস্থানে দাফন করা হয়। শরীয়তপুরের জেলা প্রশাসক মো. সানোয়ার হোসেন, পুলিশ সুপার একেএম শহিদুর রহমান হেনার জানাজায় অংশগ্রহণ করেছে। ফতোয়াবাজদের হাতে কিশোরী হেনার নৃশংস হত্যার প্রতিবাদে ধর্ষক ও ফতোয়াবাজদের গ্রেপ্তারের দাবিতে সকাল ১১টায় শরীয়তপুর জেলা পারিবারিক নির্যাতন প্রতিরোধ জোট, আমরাই পারি নারীর বিরুদ্ধে সকল নির্যাতন বন্ধ করতে সংগঠন, সুশাসনের জন্য নাগরিক (সুজন), স্থানীয় বেসরকারি সংগঠন মানববন্ধন কর্মসূচি পালন করেছে। মানববন্ধন শেষে তারা ধর্ষক  মাহবুব ও ফতোয়াবাজদের দৃষ্টান্তমূলক শাস্তির দাবিতে শহরে বিক্ষোভ মিছিল বের করেছে। বিক্ষোভ শেষে সমাবেশে বক্তব্য রাখেন, এডভোটেক রওশন আরা, কামরুল হাসান বাদল, অমল দাস, আসমত আলী খান, আহসান উল্যাহ ইসমাইলি প্রমুখ। এ ছাড়াও চামটা গ্রামে মধ্য চামটা সমাজ উন্নয়ন সংগঠন, মাদারীপুর লিগ্যাল এইড এসোসিয়েশনসহ কয়েকটি বেসরকারি সংস্থা প্রতিবাদ সভা করে দোষীদের দৃষ্টান্তমূলক শাস্তি দাবি করেছে। নড়িয়া থানা পুলিশ গ্রেপ্তারকৃতদের জিজ্ঞাসাবাদের জন্য আদালতে ৭ দিনের রিমান্ড চেয়ে আবেদন করলে বিচারিক আবদুল মান্নান আসামি শিল্পী বেগমের ৩ দিন,  চামটা গ্রামের মসজিদের ইমাম মফিজ উদ্দিনকে ২দিন, জয়নাল মীর মালত ও আলাবক্স করাতিকে ১ দিন করে রিমান্ড মঞ্জুর করেন। অভিযুক্ত প্রধান আসামি ধর্ষক মাহবুব ও ফতোয়াবাজ সালিশকারকদের এখনও পুলিশ গ্রেপ্তার করতে পারেনি। উল্লেখ্য, নড়িয়া উপজেলার চামটা গ্রামে দরিদ্র কৃষক দরবেশ খার মেয়ে হেনা (১৪) ধর্ষণের শিকার হওয়ার পরে ফতোয়াবাজদের দোররার আঘাতে সোমবার রাতে নড়িয়া উপজেলা স্বাস্থ্য কমপ্লেক্সে মারা যায়।